
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	palankiai vertina tai, kad Audito Rūmai pareiškė, jog Europos Sąjungos bendradarbiavimo baudžiamosios teisenos srityje agentūros (toliau – Eurojustas) 2022 finansinių metų metinėse ataskaitose atspindimos operacijos visais reikšmingais aspektais yra teisėtos ir tvarkingos;
2.	pažymi, kad nuo 2020 m. vis dar aktuali pastaba dėl operacijų, atliktų remiantis su viena įmone dėl transporto priemonių nuomos pasirašyta preliminariąja sutartimi, dėl kurių ataskaitiniu laikotarpiu buvo nepagrįstai išmokėta 59 281 EUR suma, teisėtumo ir tvarkingumo; pažymi, kad 2024 m. baigiasi sutarties galiojimas ir kad tolesnės konkrečios sutartys buvo sudarytos pagal šią preliminariąją sutartį; ragina Eurojustą visapusiškai reaguoti į šią pastabą įgyvendinant visas Audito Rūmų rekomendacijas ir pranešti biudžeto įvykdymą tvirtinančiai institucijai apie padarytą pažangą;
3.	taip pat atkreipia dėmesį Audito Rūmų pastabą apie tai, kad Eurojustas nesilaikė Finansinio reglamento 116 straipsnyje nustatytų mokėjimų terminų; atkreipia dėmesį į Eurojusto atsakymą, kad vėlavimus ir techninius operacijų vykdymo nesklandumus lėmė prisitaikymo prie naujos bandomosios biudžeto ir finansų sistemos SUMMA laikotarpis; primena, kad Eurojusto perkėlimai į kitus metus gerokai mažesni už ribines vertes;
4.	palankiai vertina tai, kad ir toliau didėja bendras Eurojusto nagrinėjamų bylų skaičius (2022 m. jis padidėjo 14 proc.), kad buvo surengti 528 koordinaciniai pasitarimai ir veikė 22 koordinavimo centrai ir kad Eurojustas teikė paramą 265 jungtinėms tyrimų grupėms, padėjo vykdyti 1 262 Europos arešto orderius ir sudarė sąlygas taikyti 5 415 Europos tyrimo orderių; pažymi, kad 2022 m. Eurojusto nagrinėtose bylose nustatytų aukų skaičius buvo daugiau nei trigubai didesnis, palyginti su 2021 m.; 
5.	teigiamai vertina tarpvalstybinį teisminių institucijų bendradarbiavimą, kurį palengvina Eurojustas, ir glaudų bendradarbiavimą su visais baudžiamosios teisenos grandinės dalyviais, nes taip bendradarbiaujant pavyko suimti daugiau kaip 4 000 įtariamųjų, konfiskuoti ir (arba) įšaldyti beveik 3 mlrd. EUR vertės nusikalstamu būdu įgytą turtą ir konfiskuoti beveik 12 mlrd. EUR vertės narkotikus;
6.	pažymi, kad buvo greitai sureaguota į Rusijos invaziją Ukrainoje išplečiant Eurojusto įgaliojimus, kad jie apimtų su pagrindiniais tarptautiniais nusikaltimais susijusių įrodymų saugojimą, analizę ir laikymą, ir kad buvo sukurta teisminių duomenų bazė pagrindinių tarptautinių nusikaltimų įrodymams rinkti ir analizuoti;
7.	palankiai vertina Eurojusto pastangas remti teisingumo sistemos skaitmeninimą ir naujos Eurojusto bylų valdymo sistemos įgyvendinimą; 
8.	palankiai vertina nuolatinį Eurojusto ir kitų TVR agentūrų bei kitų suinteresuotųjų subjektų bendradarbiavimą; palankiai vertina tai, kad dalyvaujant Europos prokuratūrai buvo pradėta 14 bylų, kad glaudžiai bendradarbiaujama su Europos kovos su sukčiavimu tarnyba (OLAF), Europos Sąjungos teisėsaugos bendradarbiavimo agentūra (Europolas), Europos duomenų apsaugos priežiūros pareigūnu (EDAPP) bei eu-LISA ir kad Eurojustas tęsė bendradarbiavimą su Europos teisminiu tinklu (ETT) (2021 m. ETT perduotų bylų skaičius išaugo iki 44); taip pat palankiai vertina tai, kad padidėjo Eurojusto kontaktinių punktų skaičius ir jų yra daugiau kaip 60 šalių.

PRIEDAS. SUBJEKTAI AR ASMENYS,
IŠ KURIŲ NUOMONĖS REFERENTAS GAVO INFORMACIJOS
<FootprintIntro>Pagal Darbo tvarkos taisyklių I priedo 8 straipsnį nuomonės referentas pareiškia, kad, rengdamas šią nuomonę gavo informacijos iš šių subjektų ar asmenų:</FootprintIntro>
	Subjektas ir (arba) asmuo

	European Union Agency for Criminal Justice Cooperation (Eurojust)



Šį sąrašą parengė ir visą atsakomybę už jį prisiima nuomonės referentas.

